Document ID: 31998R0448

Padomes Regula (EK) Nr. 448/98
(1998. gada 16. februāris),
ar ko papildina un groza Regulu (EK) Nr. 2223/96 attiecībā uz netieši novērtēto finanšu starpniecības pakalpojumu (FISIM) iedalīšanu Eiropas nacionālo un reģionālo kontu sistēmā (EKS)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 213. pantu,
ņemot vērā Komisijas iesniegto regulas projektu [1],
ņemot vērā Eiropas Parlamenta atzinumu [2],
ņemot vērā Eiropas Monetārā institūta atzinumu [3],
tā kā Padomes Regula (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā [4] ietver kopējo standartu, definīciju, klasifikāciju un grāmatvedības noteikumu pamatprincipu kopumu dalībvalstu kontu sastādīšanai atbilstīgi Eiropas Kopienas statistikas prasībām, lai iegūtu salīdzināmus rezultātus attiecībā uz dalībvalstīm;
tā kā Regulas (EK) Nr. 2223/96 2. panta 3. punkts paredz, ka lēmums attiecībā uz netieši novērtēto finanšu starpniecības pakalpojumu (FISIM) iedalīšanu tiks pieņemts ne vēlāk kā līdz 1997. gada 31. decembrim;
tā kā FISIM iedalīšanas problēmas atrisināšanai būtu jāved pie būtiskiem EKS metodoloģijas uzlabojumiem un precīzāka iekšzemes kopprodukta (IKP) līmeņu salīdzinājuma Eiropas Savienībā;
tā kā šīs regulas mērķis ir ieviest FISIM iedalīšanas principu un sīkus tās īstenošanas noteikumus;
tā kā FISIM iedalīšanas un sīku tās īstenošanas noteikumu efektivitāte jānovērtē ar aprēķiniem, ko veic dalībvalstis saskaņā ar šīs regulas III pielikumā aprakstītajām pārbaudes metodēm, tādā pārbaudes laikā, kas ir pietiekami ilgs, lai noteiktu, vai šī iedalīšana dod ticamākus rezultātus attiecīgās saimnieciskās darbības pareizai novērtēšanai nekā pašreizējais nulles iedalījums;
tā kā būtu vēlams, lai Komisija, pamatojoties uz pārbaudes laikā veiktajiem aprēķiniem, sniegtu vērtējumus par datu kvalitāti, jo īpaši par to pieejamību, kā arī kvalitatīvu un kvantitatīvu analīzi par stabilitāti laikā un rezultātu jutīgumu pret dažādām pārbaudes metodēm;
tā kā iegūto rezultātu ticamības pozitīva novērtējuma gadījumā Komisijai būtu jālemj par vispiemērotāko FISIM iedalīšanas metodi;
tā kā gadījumā, ja pārbaudes metodes nedod drošākus rezultātus attiecīgās saimnieciskās darbības pareizai izmērīšanai nekā pašreizējais nulles iedalījums, tomēr būtu vēlams, lai Komisija iesniegtu Padomei attiecīgu priekšlikumu par Regulas (EK) Nr. 2223/96 grozīšanu;
tā kā būtu pareizi, ka lēmumu iedalīt FISIM NKP noteikšanai, ko izmanto Kopienas budžeta un pašas resursu vajadzībām, pieņemtu Padome ar vienprātīgu lēmumu pēc Komisijas priekšlikuma;
tā kā nav vēlams FISIM iedalīt citu Kopienas darbības stratēģiju vajadzībām, kamēr Komisija nav nolēmusi par metodi, kas lietojama FISIM iedalīšanai gadījumā, ja iegūtie rezultāti ir novērtēti kā ticamāki;
tā kā saskaņā ar subsidiaritātes principu, šīs regulas mērķus var labāk sasniegt Kopienas līmenī nekā dalībvalstu līmenī, jo tikai Komisija var koordinēt vajadzīgo statistikas metožu saskaņošanu FISIM aprēķināšanai un iedalīšanai Kopienas līmenī; tā kā tomēr aprēķināšanu un iedalīšanu, kā arī infrastruktūru, kas vajadzīga, lai pārraudzītu metožu piemērošanu, vajadzētu organizēt dalībvalstīm; tā kā tādēļ ir nepieciešams noteikt, ka kompetentajām valsts iestādēm ir pieejami visi attiecīgie dati valsts līmenī;
tā kā ir notikušas apspriedes ar Eiropas Kopienas Statistikas programmu komiteju, kas izveidota ar Lēmumu 89/382/EEK, Euratom [5], un Monetārās, finanšu un maksājumu bilances statistikas komiteju, kas izveidota ar Lēmumu 91/115/EEK [6], saskaņā ar katra minētā lēmuma 3. pantu,
IR PIEŅĒMUSI ŠO REGULU.
1. pants
Mērķis
1. Šīs regulas mērķis ir ieviest principu, lietojot ticamu metodiku, lai iedalītu netieši novērtēto finanšu starpniecības pakalpojumus (FISIM), kas aprakstīti Regulas (EK) Nr. 2223/96 A pielikuma I pielikumā.
2. Šajā nolūkā Regulas (EK) Nr. 2223/96 A Pielikuma I un II pielikumā izdara grozījumus saskaņā ar šīs regulas I un II pielikumu.
2. pants
Metodes
1. Dalībvalstis veic aprēķinus saskaņā ar metodēm, kas aprakstītas šīs regulas III pielikumā, 4. pantā aprakstītajā pārbaudes laikā.
2. Pamatojoties uz šo aprēķinu rezultātu novērtējumu, saskaņā ar 5. pantu pieņem lēmumu par metodi, kas lietojama FISIM iedalīšanai.
3. pants
Līdzekļi
1. Dalībvalstis nodrošina, ka nepieciešamie dati vai attiecīgi novērtējumi šo aprēķinu veikšanai tiek nekavējoties nodoti par 2. panta 1. punktā minēto aprēķinu veikšanu atbildīgās valsts iestādes rīcībā.
2. Valsts iestāde ir atbildīga par papildu datu savākšanu, kurus tā uzskata par nepieciešamiem aprēķinu veikšanai.
4. pants
Aprēķinu rezultātu iesniegšana pārbaudes laikā
Dalībvalstis iesniedz Komisijai 2. panta 1. punktā minēto aprēķinu rezultātus saskaņā ar turpmāk minēto grafiku.
Rezultātus par 1995., 1996., 1997. un 1998. kalendāro gadu iesniedz ne vēlāk kā līdz 1999. gada 1. novembrim.
Rezultātus par 1999. kalendāro gadu, kā arī pārskatītos rezultātus par 1995., 1996., 1997. un 1998. kalendāro gadu iesniedz ne vēlāk kā līdz 2000. gada 1. novembrim.
Rezultātus par 2000. kalendāro gadu, kā arī pārskatītos rezultātus par 1995., 1996., 1997., 1998. un 1999. kalendāro gadu iesniedz ne vēlāk kā līdz 2001. gada 1. novembrim.
Pirmos novērtējumus par 2001. kalendāro gadu, kā arī pārskatītos rezultātus par 1995., 1996., 1997., 1998., 1999. un 2000. kalendāro gadu iesniedz ne vēlāk kā līdz 2002. gada 30. aprīlim.
5. pants
Rezultātu novērtēšana
1. Pamatojoties uz 4. pantā minētajiem rezultātiem, Komisija pēc apspriešanās ar Statistikas programmu komiteju līdz 2000. gada 31. decembrim Eiropas Parlamentam un Padomei iesniedz termiņa vidus ziņojumu, un līdz 2002. gada 1. jūlijam - gala ziņojumu, kurš satur pārbaudes metožu FISIM iedalīšanai un aprēķināšanai kopsakarību kvalitatīvo un kvantitatīvo analīzi, kā aprakstīts III pielikumā.
2. Vajadzīgos pasākumus šīs regulas piemērošanai, iekļaujot pasākumus, lai izskaidrotu un uzlabotu III pielikumā aprakstītās pārbaudes metodes, pieņem Komisija saskaņā ar 7. pantā noteikto procedūru.
3. Līdz 2002. gada 31. decembrim Komisija, pēc apspriešanās ar Monetārās, finanšu un maksājumu bilances statistikas komiteju saskaņā ar 7. pantā noteikto procedūru pieņem metodi, kas lietojama FISIM iedalīšanai gadījumā, ja galīgā novērtējuma ziņojuma atzinumi par pārbaudes laikā iegūto rezultātu ticamību ir pozitīvi.
4. Gadījumā, ja Komisija gala ziņojumā, kas minēts 1. punktā, konstatē, ka neviena no pārbaudes metodēm FISIM iedalīšanai nav ticamāka saimnieciskās darbības pareizai izmērīšanai kā pašreizējā nulles iedalīšana, Komisija vajadzības gadījumā iesniedz attiecīgu priekšlikumu Padomei par Regulas (EK) Nr. 2223/96 grozīšanu.
6. pants
Nosūtīšana Komisijai
No 2003. gada 1. janvāra dalībvalstis nosūta Komisijai to aprēķinu rezultātus, kas veikti saskaņā ar šo regulu, kā daļu no Regulas (EK) Nr. 2223/96 3. pantā minētajām tabulām.
7. pants
Procedūra
1. Komisijai palīdz Statistikas programmu komiteja, turpmāk - "Komiteja".
2. Komisijas pārstāvis iesniedz Komitejai veicamo pasākumu projektu. Komiteja sniedz atzinumu par projektu termiņā, ko priekšsēdētājs var noteikt atkarībā no jautājuma steidzamības.
Atzinumu pieņem ar balsu vairākumu, kas Līguma par Eiropas Kopienas dibināšanu 148. panta 2. punktā paredzēts gadījumiem, kad Padomei jāpieņem lēmums pēc Komisijas priekšlikuma. Dalībvalstu pārstāvju balsis Komitejā vērtē, kā noteikts minētajā pantā. Priekšsēdētājs nebalso.
3. a) Komisija pieņem paredzētos pasākumus, ja tie saskan ar Komitejas atzinumu.
b) Ja paredzētie pasākumi nesaskan ar Komitejas atzinumu vai ja atzinums nav sniegts, Komisija nevilcinādamās iesniedz Padomei priekšlikumu par veicamajiem pasākumiem. Padome lemj ar kvalificētu vairākumu.
Ja Padome trīs mēnešu laikā nav pieņēmusi lēmumu, ieteiktos pasākumus pieņem Komisija.
8. pants
Atkāpes
Atkāpjoties no šīs regulas:
1. Lēmumu iedalīt FISIM nacionālā kopprodukta (NKP) noteikšanai Kopienas budžeta un pašu resursu mērķiem Padome pieņem ar vienprātīgu lēmumu pēc Komisijas priekšlikuma.
2. FISIM neiedala citu Kopienas darbības stratēģiju mērķiem, kamēr Komisija saskaņā ar 5. panta 3. punktu nav pieņēmusi metodi, kas lietojama FISIM iedalīšanai.
9. pants
Nobeiguma noteikumi
Šī regula stājas spēkā tās publicēšanas dienā Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1998. gada 16. februārī

Labels: 2
12
4
19